text: Vejlegården takker ja til forhandling
  25 juli 2012 kl. 19.18
  Ejeren af Restaurant Vejlegården er sent onsdag aften gået med til at forhandle med 3F efter fem måneders faglig strid.
  - Jeg lytter gerne til deres forslag til en løsning, men der skal noget andet på bordet, end de hidtil er kommet med. De skal modernisere sig, hvis vi skal finde en løsning, siger Amin Skov til TV SYD her til aften.
  Muligheden for forhandling kom efter 3 F's formand Poul Erik Skov Christensen i TV 2 Nyhederne tilbød forhandlinger med Vejlegården. Formanden sagde, at underholdningsværdien i sagen nu er blevet for stor:
  - Og både politikere og en hel masse andre udenforstående har travlt med at blande sig i konflikten, så derfor vil 3F nu tage en snak med restauratør Amin Skov om en løsning, sagde 3 F's formand Poul Erik Skov Christensen i TV 2 Nyhederne.
  